ກຸ່ມ G20 ອັດກອງປະຊຸມ ສຸດຍອດ ທີ່ໂລສ ກາໂບສ (ວີດີໂອ)
ຫລັງຈາກກອງປະຊຸມອັດລົງ ທ່ານໂອບາມາ ໄດ້ສະແດງຄວາມໝັ້ນໃຈວ່າ ວິກິດການເສດຖະກິດ ໃນຢູໂຣບ ສາມາດແກ້ໄຂໄດ້.
ປະທານາທິບໍດີບາຣັກ ໂອບາມາແຫ່ງສະຫະລັດກ່າວວ່າ ທ່ານມີຄວາມໝັ້ນໃຈວ່າ ພວກຜູ້ ນໍາປະເທດໃນຢູໂຣບຈະສາມາດແກ້ໄຂບັນຫາເສດຖະກິດໃນທະວີບດັ່ງກ່າວໄດ້ ໂດຍເວົ້າວ່າ ພວກປະເທດເຫຼົ່ານີ້ ບໍ່ໄດ້ເປັນປະເທດທີ່ວ່າປະຕິບັດການບໍ່ໄດ້ ຫລືວ່າບໍ່ມີຄວາມສາມາດໃນ ການຜະລິດແຕ່ຢ່າງໃດເລີຍ ໃນການຖະແຫຼງຕໍ່ບັນດານັກຂ່າວ ຫຼັງຈາກກອງປະຊຸມສຸດຍອດຂອງກຸ່ມ G20 ຍຸດຕິລົງທີ່ ເມືອງ Los Cabos ຂອງເມັກຊິໂກ ໃນວັນອັງຄານວານນີ້ ທ່ານໂອບາມາກ່າວວ່າ ບັນຫາທັງ ໝົດຂອງຢູໂຣບສາມາດແກ້ໄຂໄດ້ ທ່ານບັນລະຍາຍວ່າ ວິກິດການເສດຖະກິດເປັນບັນຫາ ໜີ້ສິນຮວມກັນທີ່ສະລັບຊັບຊ້ອນທັງຂອງລັດຖະບານ ແລະຂອງພາກສ່ວນເອກະຊົນ ແຕ່ທ່ານກ່າວວ່າ ພວກຜູ້ນໍາຢູໂຣບ ເຂົ້າໃຈດີກ່ຽວກັບຄວາມຮີບດ່ວນ ເພື່ອທໍາການເຄື່ອນ ໄຫວໃນການຕັດສິນໃຈຢ່າງເດັດດ່ຽວ ແລະສ້າງວົງຈອນໃນທາງບວກຂຶ້ນໃນພວກຕະຫຼາດ ແລະກ່າວຕໍ່ໄປວ່າ ການກະທໍາເຊ່ນນີ້ຈະທໍາລາຍອັນທີ່ທ່ານເອີ້ນວ່າ ຄວາມຕື່ນເຕ້ນແຫ່ງ ຄວາມບໍ່ແນ່ໃຈໃນບັນດາປະຊາຊົນຢູໂຣບນັ້ນ ທ່ານໂອບາມາກ່າວວ່າ ຢູໂຣບຈະແກ້ໄຂບັນ ຫາຂອງຕົນເອງ ແລະການແກ້ໄຂບັນຫານີ້ ຈະບໍ່ມາຈາກສະຫະລັດຫຼືຈາກປະເທດອື່ນໆ ບັນດາຜູ້ນໍາຂອງກຸ່ມ G20 ຮັບຮູ້ຢູ່ໃນຄໍາປະກາດບັ້ນສຸດທ້າຍຂອງພວກເຂົາເຈົ້າວ່າ ເສດ ຖະກິດຂອງໂລກເປັນອັນຕະລາຍທີ່ຫຼໍ່ແຫຼມ ແລະມີຜົນກະທົບໃນທາງລົບຕໍ່ຊີວິດແລະວຽກ ການຂອງປະຊາຊົນໃນແຕ່ລະມື້ນັ້ນ ພວກຜູ້ນໍາເຫຼົ່ານີ້ ໄດ້ຕົກລົງທີ່ຈະດໍາເນີນງານຮ່ວມກັນ ເພື່ອແກ້ໄຂຄວາມເຄ່ງຕຶງໃນຕະຫຼາດການເງິນ ໃນຂະນະດຽວກັນກໍເພີ່ມໂອກາດຫຼາຍຂຶ້ນສໍາລັບພວກປະຊາຊົນໃນບັນດາປະເທດກໍາລັງພັດທະນານັ້ນ